РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број:

14. децембар 2015. године

Б е о г р а д

И Н Ф О Р М А Ц И Ј А

О ЈАВНОМ СЛУШАЊУ ОДБОРА ЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНОМ 10. ДЕЦЕМБРА 2015. ГОДИНЕ

У Дому Народне скупштине је 10. децембра 2015. године, одржано јавно слушање на тему „Заштита деце у Србији – од закона до спровођења“, у организацији Одбора за рад, социјална питања, друштвену укљученост и смањење сиромаштва, а на иницијативу представника Мреже организација за децу Србије и Друштва за развој деце и младих – Отворени клуб.

Јавном слушању су у својству говорника присуствовали: Весна Ракоњац, председница Одбора за рад, социјална питања, друштвену укљученост и смањење сиромаштва, Мирела Опреа, генерална секретарка организације *Child Pact*, Енди Гут, регионални експерт у области дечије заштите, Тамара Лукшић Орландић, координаторка Тима за имплементацију Индекса дечије заштите у Србији, Драгана Соћанин, председница Удружења грађана Родитељ, Предраг Петровић, директор Републичког завода за социјалну заштиту, Олгица Бајић, директорка Друштва за развој деце и младих – Отворени клуб и Саша Стефановић, директор Мреже организација за децу Србије.

Јавном слушању су присуствовали следећи народни посланици: Мирјана Драгаш и Милена Ћорилић (чланице Одбора за рад, социјална питања, друштвену укљученост и смањење сиромаштва) и Марко Атлагић (члан Одбора за образовање, науку, технолошки развој и информатичко друштво).

Остали учесници јавног слушања су били: Милена Антић Јањић, Министарство за рад, запошљавање, борачка и социјална питања, Мирјана Марковић, Министарство унутрашњих послова, Марија Кордић, Покрајински заштитник грађана, Јасмина Ивановић, Секретаријат за социјалну заштиту, Славица Милојевић и Мирјана Огњановић, Републички завод за социјалну заштиту, Србијанка Ђорђевић, Комора социјалне заштите, Драган Потић, Општинско веће Општина Ириг, Ивана Михић, Филозофски факултет Нови Сад, Ива Кљакић и Јелена Настић, Агроинвест фондација Србија, као и представници невладиних организација у области заштите деце: Олгица Стојић и Татјана Варја Томичић, Центар за рад са децом, младима и породицом „Врдничак“ Ириг, Јелена Петровић, Праксис, Маја Мирков и Биљана Јањић, МДРИ-С, Гордана Јандрић, Центар за подршку раном развоју и породичним односима „Хармонија“, Снежана Андрејић и Слађана Чабрић, Удружење самохраних мајки „Кнегиња Милица“, Зорица Соколов и Младен Милутиновић, Отворени клуб, Радомир Јевтић, „Корак напред“, Ана Радовић, Центар за позитиван развој деце и омладине, Весна Петровић, Љубица Бељански Ристић, Сузана Поњавић и Милан Илијин, „Пријатељи деце“, Спомена Милачић, „Лунета“, Миленка Обрадовић, Катарина Мајкић и Татјана Лазор Обрадовић, Центар за производњу знања и вештина, Гордана Племић, „Родитељ“, Лидија Ђорђевић, „Атина“, Марија Петровић, Центар за права детета, Видоје Радуловић, „Дечије село“ Сремска Каменица и Милош Томаш, ГРИГ.

Отварајући јавно слушање, председница је подсетила да је повод за његово одржавање – представљање Индекса дечије заштите, на основу ког се мере степен развоја и учинка једне земље у области заштите деце. Процена Европске комисије, у Извештају о напретку Србије у процесу придруживања, јесте да су правни и институционални оквир за заштиту права жена и деце додатно побољшани. Међутим, пред нама су и даље бројни изазови и потреба да се спроведу мере које ће заштиту деце подићи на виши ниво. Наиме, знатан број деце из осетљивих група се и даље налази у крајње неповољном положају, у условима који умањују њихове шансе за одрастање у окружењу које им омогућава достојанствен и квалитетан живот. Положај ромске деце је знатно погоршан након мајских поплава, а нови изазов са којим се Србија суочава, представља и велики број миграната, који и даље пристижу. У вези са тим је похвалила рад Владе и Министарства за рад, који су одиграли значајну улогу у прихвату великог броја избеглица. Према проценама, сваки четврти мигрант је малолетан, а до сад их је било четири хиљаде без родитељске пратње. Ово представља посебан проблем, нарочито кад су у питању девојчице адолесценткиње, које у оваквим ситуацијама лако постају жртве насиља и трговине људима. Министарство за рад је упутило свим центрима за социјални рад, својеврсно упутство како да се понашају кад су деца мигранти у питању.

Осим тога, истакла је значај пружања веће подршке биолошкој породици, јер су испитивања показала да је родитељство предмет на који треба усмерити пажњу кад је добробит деце крајњи циљ. Задатак је и овог одбора и Министарства да се подстакне хранитељство, с обзиром на то да деца без родитељског старања, која се не налазе у колективном смештају, већ одрастају у хранитељским породицама, показују већи напредак. Нажалост, родитељи су поред егзистенцијалних проблема, суочени и са бројним административним препрекама у остваривању права, а наш је задатак да се одређене процедуре поједноставе, у интересу крајњих корисника.

Олгица Бајић, директорка Друштва за развој деце и младих – Отворени клуб, рекла је да је данашње јавно слушање посвећено једној од најосетљивијих група, која се сусреће са многим проблемима, а која не може да се залаже за побољшање свог положаја без помоћи одраслих. Ова организација већ 20 година спроводи одређене програме за децу и младе, а подржала је оснивање регионалне мреже *Child Pact*, која спроводи пројекат (финансиран од стране Европске комисије), намењен јачању капацитета мрежа организација за децу из региона. Поред јачања капацитета, циљ је и заговарање побољшања положаја деце и остваривање њихових права. Мрежа *Child Pact* је израдила Индекс дечије заштите, који ће данас бити представљен, а сматра се важним документом за сагледавање положаја деце и мера које државе у региону предузимају у погледу његовог унапређења.

Као и председница, истакла је важност скретања пажње доносиоцима одлука на то да је потребно што више поједноставити процедуре за остваривање права породица и деце.

Мирела Опреа, генерална секретарка организације *Child Pact*, рекла је да је о оснивању ове регионалне иницијативе почело да се размишља пре доста година, а мрежа је основана 2011. године, јер се сматрало да је могуће постићи више, ако се организације из неколико земаља региона удруже с истим циљем. Чланице ове мреже нису индивидуалне организације, већ националне коалиције организација, које чини око 600 организација. Оне у оквиру свог рада, врше мониторинг над владама својих земаља – да ли поштују и на који начин имплементирају Конвенцију УН о правима детета. Ово је најшире ратификована конвенција у свету (само је две земље нису ратификовале), али је истовремено и једна од најмање поштованих. Због тога је креиран Индекс дечије заштите и тренутно је овај инструмент у пилот фази, у девет земаља, а има за циљ мерење нивоа развоја дечије заштите у свакој земљи. На овај начин ће се доћи до регионалне перспективе и моћи ће да се пореди ситуација међу земљама.

Енди Гут, регионални експерт у области дечије заштите, рекао је да је Индекс креиран на основу Конвенције УН о правима детета, међутим, како је у питању обимна конвенција, као база за Индекс су узети они чланови Конвенције који се директно односе на дечију заштиту. У Упутству за имплементацију Индекса, постоје индикатори који се односе на сваки од поменутих чланова Конвенције. Сви ови индикатори су квалитативни и на основу добијених информација се могу добити одговори – да, не или делимично. Међутим, квантитативни индикатори су такође били потребни, па је коришћена база података коју има УНИЦЕФ, али су укључени и други квантитативни индикатори који посматрају резултате које државе дају у склопу својих услуга у области дечије заштите. Компоненте које су најважније за функционални систем дечије заштите јесу: закон и политике, услуге, одговорност, капацитет и координација. Сваки индикатор је у оквиру компоненте дечије заштите смештен тако да доприноси мерењу у оквиру ње и тако је развијено 626 индикатора. На овај начин, Индекс посматра учинак сваке владе у погледу заштите деце, а употреба истих индикатора и методологије у свакој од земаља, дозвољава поређење резултата Индекса широм региона.

Предвиђено је да пилот пројекат обухвати девет земаља, а до сад је покривено пет: Румунија, Бугарска, Молдавија, Србија и Грузија, док су четири земље тренутно у процесу прикупљања података: Јерменија, БиХ, Албанија и Косово. Кад су у питању добијени резултати, битно је истаћи да се иза сваке бројке крије мноштво информација. Већина земаља се суочава са потешкоћама у погледу људских капацитета и финансијских ресурса, инфраструктура је неадекватна итд. Такође, проблеми су у већини земаља присутни кад су у питању транспарентност система жалби и прикупљање података на националном нивоу.

Говорећи о компаративној ситуацији на основу кванититативних података, истакао је да ни једна од пет земаља не одговара захтевима у потпуности и дуг је пут до њиховог испуњења. Кад је у питању оквир који чини поменутих пет компоненти (политика, услуге, транспарентност, капацитет и координација), Србија је на трећем месту, што је и разумљиво, с обзиром на то да су Румунија и Бугарска у овом погледу учиниле велике напоре у поступку приступања ЕУ. Јаз у свим земљама постоји између законодавног оквира и његове имплементације, а у Србији је он доста велик. Кад је генерални резултат у питању, Србија заузима треће место, а утисак је да ће остати на том месту и након добијања резултата у земљама у којима се још увек прикупљају подаци.

Тамара Лукшић Орландић, координаторка Тима за имплементацију Индекса дечије заштите у Србији, рекла је да је њеном излагању претходио општи увид у пилот пројекат, а следе резултати који се односе на Србију. Тим који је радио у Србији, састојао се од осам експерата, од чега шест из области социјалне заштите и два правника. Радило се поступно, а обрађено је 11 чланова Конвенције, као и Општи принципи. Квантитативни подаци који дају оквир за слику стања, показују да је Србија најбоље рангирана (а овде, између осталог, спадају подаци који се односе на број специјализованих судија на 100 хиљада становника, укупна издвајања за социјалну заштиту у односу на БДП и укупни трошкови за дечију заштиту). Србија је најлошије рангирана кад су у питању три индикатора: укупан број деце са сметњама у развоју и инвалидитетом на смештају, укупан број усвојене деце на 100 хиљада деце и број усвојене деце са сметњама у развоју – укупно 13 и то је међународно усвојење, док на националном нивоу није било ни једног оваквог усвојења.

Објаснила је да је у прикупљању података коришћена расположива литература, поуздан извор информација је био и Републички завод за социјалну заштиту, док Министарство за рад није имало довољно неопходних информација на свом сајту, а коришћени су и извештаји невладиних организација и истраживања (анализе стручњака). Дошло се до сазнања да је ситуација у области заштите деце далеко од идеалне, да су правни оквир и мере политике на доста високом нивоу, али да финансијски стандарди не постоје код већине услуга (чак и код оних који добро функционишу, као што је нпр. систем усвојења) итд. Уочен је и недостатак поузданих података (нпр. о деци улице, трговини децом, деци жртвама насиља, злоупотреби дроге), као и недостатак одређених институција у систему социјалне заштите (нпр. за рехабилитацију жртава различитог порекла). Такође, ни једна невладина организација до краја 2013. године није добила лиценцу за рад, а недостаје и координација актера, чак и кад постоје протоколи.

Кад су у питању правни оквир и управљање, рекла је да је велики посао пред нама. Наиме, свеобухватни преглед законодавства, у смислу компатибилности са Конвенцијом, није урађен од стране Ваде, већ је то урадила невладина организација, уз подршку УНИЦЕФ. Затим, није донет свеобухватни закон о деци, нема сталног механизма за координацију политика између централног и локалног нивоа, не постоји јасна процедура за утврђивање дела буџета намењеног деци, а издвајања за најугроженију децу су потпуна непознаница. Осим тога, не постоји ни механизам за укључивање и консултовање деце о питањима која их се тичу.

Кад је реч о политикама у овој области, Србија је на трећем месту, а констатовано је одсуство финансијских стандарда (за услуге подршке), стандарда квалитета за поједине услуге (усвојење, саветодавна помоћ и подршка, третман и рехабилитација зависника од дроге) и не постоји стратегија која би се односила на децу бескућнике и децу улице.

Кад су у питању услуге социјалне заштите, Србија је на другом месту. Недовољно су развијене услуге за децу: са сметњама у развоју и инвалидитетом и њихове породице, децу улице, децу бескућнике, децу жртве насиља и сексуалне експлоатације.

Најслабију карику представљају капацитети, и то у свим аспектима: кадровски потенцијали, финансијска средства, инфраструктура и опрема.

У погледу одговорности резултат такође није за похвалу – не постоје посебни судови за децу, механизми за утврђивање одговорности нису независни (већ су у оквиру Министарства), жалбени механизми за јавне пружаоце услуга нису прилагођени деци итд.

Кад је координација у питању, упркос томе што постоје протоколи, утврђене су одређене мањкавости. Наиме, нису прецизно препознате улоге и одговорности свих носилаца и недостају јасне смернице за њихово поступање, а посебно је слаба координација између надлежних служби.

Област социјалног рада је регулисана законом, постоји функционално, професионално тело у виду Коморе и спроводи се континуирано и обавезно образовање социјалних радника.

На основу свега наведеног, држава би између осталог требало да: убрза процес лиценцирања, ојача инспекцијски рад у социјалној заштити, жалбене механизме прилагоди деци и утврди листу информација које је потребно прикупљати током године, користећи Индекс дечије заштите. Такође, невладине организације би требало: да у оквиру својих програмских циљева лобирају за унапређење стања у овој области, да се боре за измену строгих услова за добијање лиценци, да се умрежавају на националном и међународном нивоу и буду промотери напретка.

Истакла је да ситуација у области заштите деце никад није довољно добра, тј. да увек може боље, а Индекс дечије заштите представља адекватан одговор на тај захтев и уколико се буде понављао у регуларним размацима (сваке друге године) може да постане утицајан механизам за унапређење права деце у нашој земљи.

Драгана Соћанин, председница Удружења грађана „Родитељ“, представила је препоруке које су настале на основу резултата Индекса. Препоруке су за сад прелиминарне, а да би биле израђене коначне, потребне су детаљна и дубинска анализа резултата. Препоруке се односе на следеће: улагање већих напора у реформу социјалне заштите и деинституционализацију деце са сметњама у развоју, пре свега, као и развој услуга у заједници за подршку породицама са децом са сметњама у развоју; унапређење института усвојења и специјализоване хранитељске и сродничке заједничке бриге за децу са сметњама; развој и успостављање финансијских и стандадра квалитета за све услуге које признаје Закон о социјалној заштити. Кад су у питању правни оквир и управљање, потребно је: да Влада примени темељни преглед свих закона у овој области, како би се наш правни регулаторни оквир ускладио са захтевима члана 4. Конвенције; донети закон о правима и заштити деце; успоставити и побољшати механизме за координацију политика између националног и локалног нивоа; успоставити специјализованог заштитника грађана за децу. Кључне препоруке које се односе на законски оквир говоре да је потребан даљи рад на његовом побољшању у погледу међусекторске координације, најпре у вези са децом која живе на улици и дечијим радом и експлоатацијом; усвојити стратегије које би се бавиле питањима деце која живе и раде на улици; преформулисати политику за заштиту деце, са нагласком на већем учешћу деце у процесу доношења одлука у питањима која се односе на њих.

Предраг Петровић, директор Републичког завода за социјалну заштиту, рекао је да се праћење деце у систему социјалне заштите ослања на нормативно-правни оквир, који је дефинисан Породичним законом, Законом о социјалној заштити, Законом о финансијској подршци породици са децом, као и подзаконским актима који произлазе из њих. Циљеви система социјалне заштите су орјентисани на: остваривање материјалне сигурности и независности, обезбеђивање доступности услуга, остваривање права и обезбеђивање једнаких могућности за живот, подстицање социјалне укључености, очување породичних односа, превенцију, санирање последица злостављања, занемаривања, експлоатације итд. Социјална заштита деце се остварује путем подршке породици и деци, пружањем услуга социјалне заштите и активностима које предупређују, умањују и отклањају зависност од самог овог система. Деца постају корисници овог система онда кад су им услед животних околности угрожени здравље, безбедност и развој и кад је извесно да без подршке тог система, не би могла да достигну оптимални ниво развоја. Републички завод све ово прати и прикупља податке од установа социјалне заштите и центара за социјални рад, и на годишњем нивоу сачињава извештаје о раду.

Кад су у питању општи показатељи, повећава се број деце у систему социјалне заштите (у последњих неколико година је порастао за око 20%), док број деце у општој популацији опада. Овај податак је индикативан и треба га имати у виду.

Кад је у питању удео деце корисника социјалне заштите у општој популацији, свако осмо дете учествује у овом систему, тј. 15% деце из опште популације је у њему присутно на различите начине. Повећан је број деце жртава насиља, занемаривања и сексуалног насиља за 57%. Међутим, овде није речи само о повећаном феномену, већ и о вођењу боље евиденције и озбиљнијем прикупљању података. Највећи је удео деце која су социјално или материјално угрожена, а у 2014. години је он износио више од 57%. Корисници права на новчану социјалну помоћ су 48 хиљада породица са 96 хиљада деце. Кад се посматра структура ових породица, много је више породица са већим бројем деце.

Кад су у питању задаци Републичког завода за наредну годину, рекао је да Завод не само да прикупља податке и анализира их, већ припрема и спроводи обуке за запослене у центрима за социјални рад и даје им супервизијску подршку. Један од задатака је и унапређење система евидентирања и извештавања, као и даљи развој услуга које се односе на подршку биолошкој породици, а нова услуга коју развија Завод уз подршку УНИЦЕФ јесте породични сарадник.

Најавио је скори почетак јавне расправе о Нацрту закона о финансијској подршци породици са децом.

Саша Стефановић, директор Мреже организација за децу Србије, рекао је да је данас изнето мноштво информација, а на свима присутнима је да ове податке искористе за даљи развој политика. Опште је познато да је за децу увек најбоље да буду у оквиру породице, па је потребно наћи начина, кроз измене законодавства и сл. да се обезбеди адекватна подршка родитељству. У складу са тим, треба да постоје развијене услуге које ће бити на располагању деци и породици, на националном нивоу, а важно је да у осмишљавање ових програма буду укључени и сами родитељи. Мрежа је већ на инсистирање родитеља покренула иницијативу за поједностављивање процедура и смањивање администрације, а први корак ће бити израда анализе – шта је то што родитеље онемогућава да остваре своја права.

Татјана Варја Томичић из Центра за рад са децом, младима и породицом „Врдничак“ Ириг, која је и сама родитељ детета с аутизмом, говорила је о тешкоћама са којима се родитељи деце са сметњама у развоју свакодневно суочавају у остваривању својих права. Најпре, многи родитељи нису у потпуности информисани о правима која им по закону припадају, нити о томе на који начин могу да их остваре. Принуђени су много новца и енергије да уложе у одгајање и бригу о детету, које је услед социјалне искључености осуђено на провођење времена у кући, па се поставља питање како наћи додатно време за прикупљање бројне неопходне документације, како би били задовољени сви административни захтеви који се стављају пред родитеље ове деце. Она имају право на остваривање свих законских права, а дужност је друштва, локалне самоуправе и саме државе да им то омогуће. Недостатак стручне подршке која би обезбедила укључивање у друштво је посебно видљив у малим градовима и у руралним подручјима. Стога ова деца немају могућност стицања вештине самосталног живљења и после смрти родитеља или чланова породице који брину о њима, бивају смештени у институције, што је само по себи трауматично искуство. Један од основних циљева треба да буде развијање система који ће обухватити сву децу са сметњама у развоју којој је помоћ потребна, уз коришћење ресурса у оквиру заједнице, који су доступни, постојећи и реални у националном контексту. На крају је подвукла да је неопходно изједначити родитеље деце са сметњама у развоју са хранитеиљма, обезбедити доступност информација о правима и начинима њиховог остваривања, као и већи медијски простор.

Председница је рекла да је важно чути овакве примере из праксе, како би будуће деловање било усмерено на помоћ у остваривању права свима којима је то потребно. Међутим, овакви проблеми не треба да се решавају појединачно, већ системски и кроз мултиресорни приступ, јер су ово питања која се односе и на здравство, и на образовање и на социјалну заштиту и сви треба да буду укључени. Предстоји велики посао, а ово јавно слушање представља само први корак.

ИНФОРМАЦИЈУ САЧИНИЛА

Хана Бутковић